Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2022/C 69/15)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„Manchuela“

PDO-ES-A0046-AM03

Datum obvestila: 18. november 2021

OPIS ODOBRENIH SPREMEMB IN RAZLOGI ZANJE

1. Terminologija, uporabljena za analitske parametre ostanka sladkorja, je bila usklajena z veljavno zakonodajo.

Opis

Analitski parameter „ostanek sladkorja“ je bil preimenovan v „skupni sladkorji, izraženi kot glukoza in fruktoza“, v skladu s členom 20 Izvedbene uredbe Komisije (EU) 2019/34 z dne 17. oktobra 2018, ki določa vsebnost skupnih sladkorjev, izraženih kot fruktoza in glukoza.

Sprememba se nanaša na točko 2.1.1 specifikacije proizvoda, vendar ne vpliva na enotni dokument.

Vrsta spremembe: standardna.

S to spremembo se prilagaja terminologija, ki se uporablja za fizikalne in kemijske lastnosti. S tem se ne spreminja končni proizvod, ki ohranja lastnosti in profil, ki so posledica medsebojnega delovanja naravnih in človeških dejavnikov, kot je opisano pri povezavi. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlogi

Uskladitev z zgoraj navedenimi predpisi.

2. Vključitev oddelka o rdečem vinu

Opis

Dodana je bila kategorija rdečega vina. Sklicevanje na vina, starejša od enega leta, je bilo odstranjeno iz oddelka Rdeča vina „crianza“„reserva“ in „gran reserva“, starejša od enega leta, ki se zdaj imenuje Rdeča vina „crianza“„reserva“ in „gran reserva“. To je zato, ker ima kategorija vina, ki se proizvaja, analitske lastnosti, opisane v oddelku o mladih rdečih vinih, vendar se njegove organoleptične lastnosti razlikujejo od lastnosti mladih rdečih vin in tudi od lastnosti rdečih vin, razvrščenih kot „crianza“„reserva“ in „gran reserva“. Zato so bile dodane posebne organoleptične lastnosti te kategorije rdečega vina.

Ta sprememba se nanaša na točko 2.1.2 specifikacije proizvoda in točko 4 enotnega dokumenta.

Vrsta spremembe: standardna.

S tem se ne spreminja končni proizvod, ki ohranja lastnosti in profil, ki so posledica medsebojnega delovanja naravnih in človeških dejavnikov, kot je opisano pri povezavi. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlogi

Sedanji trg vina zahteva proizvodnjo vin s posebnimi lastnostmi, ki v specifikaciji proizvoda niso bile predvidene. Poskusi s tovrstnim vinom potekajo že več let. Notranja skupina ocenjevalcev za označbo porekla „Manchuela“ meni, da ima lastnosti in profil, opisane pri povezavi za vina, zajeta z označbo porekla „Manchuela“.

3. Popravek analitskih parametrov

Opis

Zmanjšanje spodnje mejne vrednosti barve za rdeča vina. Na proizvodnem območju označbe porekla „Manchuela“ obstajajo različne sorte vinske trte. Po eni strani se iz sorte garnacha tintorera naravno pridelujejo vina z zelo visokim barvnim potencialom. Po drugi strani pa se iz sort monastrell in garnacha tinta pridelujejo blažja vina s srednjo intenzivnostjo barve.

Ta sprememba se nanaša na točko 2 specifikacije proizvoda, enotni dokument pa ostaja nespremenjen.

Vrsta spremembe: standardna.

S tem se ne spreminja končni proizvod, ki ohranja lastnosti in profil, ki so posledica medsebojnega delovanja naravnih in človeških dejavnikov, kot je opisano pri povezavi. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlogi

V zadnjem desetletju se je na trgu na splošno povpraševalo po sortnih vinih, ki so bolj sadna, da bi pritegnili nove generacije potrošnikov, ki se seznanjajo z vinsko kulturo.

Strokovnjaki v vseh vinskih kleteh morajo imeti potrebna orodja za pridelavo vin, ki ugajajo nacionalnim in mednarodnim trgom, hkrati pa ohranjajo lastnosti območja proizvodnje in sort vinske trte.

Zmanjšanje spodnje mejne vrednosti intenzivnosti barve za rdeča vina ne zmanjšuje njihove kakovosti, ampak ravno nasprotno. To bo povečalo potencial, ki ga ponujajo različne sorte vinske trte na tem območju, zaradi česar se bodo proizvajala bolj subtilna, kompleksna in privlačna vina.

4. Ponovna opredelitev organoleptičnih lastnosti

Opis

Besedilo organoleptičnih opisov je bilo spremenjeno.

Ta sprememba se nanaša na točko 2.2 specifikacije proizvoda in točko 4 enotnega dokumenta.

Vrsta spremembe: standardna.

S to spremembo so prilagojene organoleptične lastnosti, tako da jih je mogoče bolje oceniti v senzorični analizi. S tem se ne spreminja proizvod, ki ohranja lastnosti in profil, ki so posledica medsebojnega delovanja okoljskih in človeških dejavnikov, kot je opisano pri povezavi. Zato se šteje, da ta sprememba ne spada v nobeno od kategorij iz člena 14(1) Delegirane uredbe Komisije (EU) 2019/33.

Razlogi

Izvajanje standarda UNE-EN-ISO 17065 za namene certificiranja zahteva spremembo organoleptičnega opisa zaščitenih vin. Sprememba je potrebna, da se lahko njihove lastnosti povežejo z opisniki, ki jih lahko oceni komisija za senzorično ocenjevanje, ki izpolnjuje merila iz standarda UNE-EN-ISO 17025.

5. Opredelitev organoleptičnih lastnosti po vključitvi kategorije rdečega vina

Opis

Ker se dodaja nova kategorija vina, je treba opredeliti njene organoleptične lastnosti.

Ta sprememba se nanaša na točko 2.2 specifikacije proizvoda, enotni dokument pa ostaja nespremenjen.

Vrsta spremembe: standardna.

S tem se ne spreminja končni proizvod, ki ohranja lastnosti in profil, ki so posledica medsebojnega delovanja naravnih in človeških dejavnikov, kot je opisano pri povezavi. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlogi

Opis nove kategorije vina, vključene v ZOP.

6. Prilagoditev posebnih enoloških postopkov za bela in rdeča vina

Opis

Ta sprememba se nanaša na točko 3 specifikacije proizvoda in točko 5 enotnega dokumenta.

Točka 3.1 Bela vina: zahteva, da se vina pridelujejo v posodah iz nerjavnega jekla, je bila odpravljena, saj se v Manchueli vina pridelujejo v drugih vrstah posod. Izjemna kakovost pridelanih vin je enaka.

Točka 3.4 Mlada rdeča vina: besedi „brez kožic“ sta bili črtani, saj je bilo ugotovljeno, da prisotnost kožic (med vrenjem) ne zmanjšuje kakovosti teh vin.

Točka 3.5 Dodani so bili enološki postopki za rdeče vino. Zaradi spremembe kategorij vin in vključitve rdečega vina so bili natančneje določeni enološki postopki.

Točka 3.13 Dodani so bili enološki postopki za ledeno vino. Ledena vina so lahko bela, rosé in rdeča z različnimi slogi, kot so mlada vina, vina s krajšim zorenjem v sodu, zorena vina ali vina z vrenjem v sodu barik, ki so vključena v specifikacijo proizvoda. Ta vina so lahko pridelana iz katere koli sorte, odobrene v specifikaciji proizvoda za zaščiteno označbo „Manchuela“.

Vrsta spremembe: standardna.

S tem se ne spreminja končni proizvod, ki ohranja lastnosti in profil, ki so posledica medsebojnega delovanja naravnih in človeških dejavnikov, kot je opisano pri povezavi. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlogi

Ledena vina se v Manchueli razvijajo že nekaj let. Notranja skupina ocenjevalcev za označbo porekla „Manchuela“ je ocenila, da je ta vrsta vina primerna za vključitev med vina v specifikaciji proizvoda. To je zaradi visoke kakovosti in močnega izraza sorte vinske trte, iz katere so ta vina pridelana.

7. Vključitev sort vinske trte tardana, znane tudi kot planta nova, moscatel de alejandría, garnacha blanca in touriga nacional

Opis

Vključene so bile naslednje sorte vinske trte, ki se uporabljajo za pridelavo vin: tardana, znana tudi kot planta nova, moscatel de alejandría, garnacha blanca in touriga nacional

Točka 6 specifikacije proizvoda je bila spremenjena, vendar to ne vpliva na enotni dokument, saj so te sorte dodane kot sekundarne sorte.

Vrsta spremembe: standardna.

S tem se ne spreminja končni proizvod, ki ohranja lastnosti in profil, ki so posledica medsebojnega delovanja naravnih in človeških dejavnikov, kot je opisano pri povezavi. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlogi

Zgoraj navedene sorte se v Manchueli gojijo že več let. Dokazano je, da se visokokakovostna vina pridelujejo iz sort, kot so tardana, moscatel de alejandría, garnacha blanca in touriga nacional. Notranja skupina ocenjevalcev za označbo porekla „Manchuela“ že več let spremlja razvoj in kakovost teh vin. Kakovost, ki se zahteva s specifikacijo proizvoda, je bila dokazana, kar pomeni, da se te sorte vinske trte lahko vključijo med dovoljene sorte za označbo porekla „Manchuela“.

8. Posodobitev sklicev na predpise in odobrenih certifikacijskih organov

Opis

V prvem, drugem in tretjem odstavku točke 8 ter tretjem in devetem odstavku točke 9.2 je bil sklic na razveljavljene uredbe nadomeščen s sklicem na veljavne uredbe.

Sprememba se nanaša na točki 8 in 9.2 specifikacije proizvoda, vendar ne vpliva na enotni dokument.

Vrsta spremembe: standardna.

Ta sprememba je posodobitev. Zato se šteje, da ta sprememba ne spada v nobeno od kategorij iz člena 14(1) Delegirane uredbe Komisije (EU) 2019/33.

Razlogi

Posodobitev sklicev na predpise.

9. Sprememba določb o označevanju zaradi vključitve izraza „vino de hielo“ (ledeno vino) in črtanja dveh tradicionalnih izrazov

Opis

Izraz „vino de hielo“ je bil vključen za vino, pridelano pod pogoji iz točke 3.13 specifikacije proizvoda. Analitski parametri, ki se uporabljajo za to vino, so tisti, ki so določeni za različne vrste vina. Ledena vina so lahko bela, rosé ali rdeča z različnimi slogi, kot so navedeni v specifikaciji proizvoda, kot so mlada vina, vina s krajšim zorenjem v sodu, zorena vina ali vina z vrenjem v sodu barik. Tradicionalna izraza „superior“ in „rancio“ sta bila črtana.

Ta sprememba se nanaša na točko 8 specifikacije proizvoda in točko 9 enotnega dokumenta.

Standardna sprememba.

S tem se ne spreminja končni proizvod, ki ohranja lastnosti in profil, ki so posledica medsebojnega delovanja naravnih in človeških dejavnikov, kot je opisano pri povezavi. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlogi

Določitev pogojev za uporabo izraza „vino de hielo“ in črtanje izrazov, ki se ne uporabljata.

ENOTNI DOKUMENT

1. Ime proizvoda

Manchuela

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

5. Kakovostno peneče vino

4. Opis vina

1. Belo vino, belo vino in vino rosé z vrenjem v sodu barik, suho

KRATEK OPIS

Bela vina so rumene barve, vendar ne jantarne. So bistra in sijoča ter polna primarnih arom.

Vina z vrenjem v sodu barik so bistra, s srednje intenzivnimi primarnimi aromami, ki jih uravnotežajo arome iz soda barik. Pookus spominja na primarne arome in arome iz sodov barik.

Barva vin rosé zajema celotno paleto rožnatih barv. So bistra in čista. Primarne arome. So uravnotežena, lahko imajo ostre kisline in/ali grenkobo.

* Največji delež skupnega alkohola je znotraj zakonskih omejitev iz ustrezne zakonodaje EU.

* Najvišja vsebnost žveplovega dioksida je znotraj zakonskih omejitev iz ustrezne zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 10,5 Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 10 Najvišja vsebnost skupnega žveplovega dioksida (v miligramih na liter)

2. Belo vino, belo vino in vino rosé z vrenjem v sodu barik, polsuho, polsladko in sladko

KRATEK OPIS

Videz in aroma teh vin spominjata na videz in aromo drugih suhih vin iste vrste. Vina imajo uravnotežen okus, imajo lahko ostre kisline in/ali grenkobo, ki pa niso niti prešibke niti prekomerne.

* Največji delež skupnega alkohola je znotraj zakonskih omejitev iz ustrezne zakonodaje EU.

* Najvišja vsebnost žveplovega dioksida je znotraj zakonskih omejitev iz ustrezne zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 9 Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 10 Najvišja vsebnost skupnega žveplovega dioksida (v miligramih na liter)

3. Rdeča vina: mlada vina, vina z vrenjem v sodu barik, s krajšim zorenjem v sodu, s karbonsko maceracijo in rdeča vina, suha

KRATEK OPIS

Rdeča vina imajo značaj in obsegajo paleto barv od vijoličnih do oranžnih, rjavih in granatnih odtenkov. Arome vključujejo čiste primarne in rastlinske arome, imajo razkošen občutek v ustih, dolg pookus in intenzivne okuse.

Vina z vrenjem v sodu barik so bistra, s srednje intenzivnimi primarnimi sadnimi in/ali cvetličnimi aromami, ki jih uravnotežajo arome iz soda barik. Pookus spominja na primarne arome in arome iz sodov barik.

* Največji delež skupnega alkohola je znotraj zakonskih omejitev iz ustrezne zakonodaje EU.

* Najvišja vsebnost žveplovega dioksida je znotraj zakonskih omejitev iz ustrezne zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 13,3 Najvišja vsebnost skupnega žveplovega dioksida (v miligramih na liter)

4. Rdeča vina „crianza“, „reserva“ in „gran reserva“

KRATEK OPIS

Starana vina so rdeče barve, ob robu pa se lahko pojavijo jasni svetlo rjavi ali oker odtenki. Primarne in terciarne arome so čiste in lahko vključujejo arome marmelade. V ustih so čista in uravnotežena, imajo srednjo do visoko vsebnost taninov ter dolg in gladek pookus.

* Največji delež skupnega alkohola je znotraj zakonskih omejitev iz ustrezne zakonodaje EU.

* Najvišja vsebnost žvepla: 160 mg/l, če je vsebnost sladkorja ≥ 5 g/l.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 12 Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 20 Najvišja vsebnost skupnega žveplovega dioksida (v miligramih na liter) 140

5. Kakovostna peneča bela vina in vina rosé

KRATEK OPIS

Vina so bela ali rosé. So bistra in sijoča, peno pa sestavljajo majhni in obstojni mehurčki. Primarne in/ali sekundarne arome, pri zorenju v sodih barik se lahko razvijejo zadevne note. V ustih so uravnotežena, imajo srednje dolgo obstojnost in pookus po primarnih in/ali sekundarnih aromah.

* Največji delež skupnega alkohola je znotraj zakonskih omejitev iz ustrezne zakonodaje EU.

* Najvišja vsebnost žveplovega dioksida je znotraj zakonskih omejitev iz ustrezne zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) 10,5 Najnižja vsebnost skupnih kislin 4,5 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 11,66 Najvišja vsebnost skupnega žveplovega dioksida (v miligramih na liter)

5. Enološki postopki

5.1. Posebni enološki postopki

Posebni enološki postopek

Bela vina, kratka hladna maceracija in usedanje. Vrenje pri nadzorovani temperaturi pod 18 °C v cisternah ali hrastovih sodih, delno ali v celoti (vsaj 75 %).

Vina rosé, maceracija od 4 do 12 ur pri temperaturi pod 24 °C. Usedanje in počasno vrenje vsaj pet dni pri nadzorovani temperaturi pod 18 oC.

Pri rdečih vinih maceracija s kožicami traja vsaj 48 ur pri nadzorovani temperaturi pod 28 °C. Po pretakanju in stiskanju se vrenje nadaljuje pri temperaturah pod 25 °C.

Ledeno vino: grozdje je treba potrgati, ko je temperatura na trti minus 5 oC ali manj, torej mora biti zamrznjeno. Stisne se zamrznjeno, brez predhodnega pecljanja.

Staranje v sodih barik.

5.2. Največji donosi

1. Bele sorte vinske trte, obrezane na glavo ali v kotlasti obliki 7 860 kilogramov grozdja na hektar

2. Bele sorte vinske trte, obrezane na glavo ali v kotlasti obliki 55 hektolitrov na hektar

3. Rdeče sorte vinske trte, obrezane na glavo ali v kotlasti obliki 6 430 kilogramov grozdja na hektar

4. Rdeče sorte vinske trte, obrezane na glavo ali v kotlasti obliki 45 hektolitrov na hektar

5. Bele sorte vinske trte na brajdah 11 430 kilogramov grozdja na hektar

6. Bele sorte vinske trte na brajdah 80 hektolitrov na hektar

7. Rdeče sorte vinske trte na brajdah 10 000 kilogramov grozdja na hektar

8. Rdeče sorte vinske trte na brajdah 70 hektolitrov na hektar

6. Razmejeno geografsko območje

To območje v geografskem smislu zajema ozemlje na jugovzhodu province Cuenca in severozahodu province Albacete, med rekama Júcar in Cabriel.

7. Glavne sorte vinske trte

BOBAL

CABERNET SAUVIGNON

GARNACHA TINTA

MACABEO – VIURA

TEMPRANILLO – CENCIBEL

VERDEJO

8. Opis povezave

Območje proizvodnje leži med dvema dolinama rek. Za območje so značilna glinasta tla na apnenčasti podlagi iz sedimentov obeh rek. Temperature so visoke, med majem in septembrom skorajda ni dežja, območje pa ima veliko ur sončne svetlobe. Vsi ti dejavniki omogočajo uspevanje lokalne sorte bobal. Rezultat so vina s fino in izrazito aromatično intenzivnostjo ter sadnimi in cvetličnimi notami, odlično vsebnostjo kislin in zelo intenzivno barvo. Vina ne izgubijo intenzivne barve, po kateri se razlikujejo od drugih vin zaradi visoke vsebnosti polifenolov, nizkih vrednosti pH in visokega indeksa skupnih polifenolov brez dolgih maceracij.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja

Za kakovostna peneča vina z ZOP „Manchuela“ se lahko na etiketah uporabljata izraza „premium“ in „reserva“.

Če so bila vina pridelana, kot je opisano v točki 3.13, se lahko uporablja izraz „vino de hielo“. Analitski parametri, ki se uporabljajo za to vino, so tisti, ki so določeni za različne vrste vina. Ledena vina so lahko bela, rosé ali rdeča z različnimi slogi, kot so navedeni v specifikaciji proizvoda, kot so mlada vina, vina s krajšim zorenjem v sodu, zorena vina ali vina z vrenjem v sodu barik.

Povezava na specifikacijo proizvoda

http://pagina.jccm.es/agricul/paginas/comercial-industrial/consejos_new/pliegos/Pliego_de_condiciones_manchuela_20210421_mp.pdf

(1) UL L 9, 11.1.2019, str. 2.